Κανονισμός (ΕΚ) αριθ. 772/2001 του Ευρωπαϊκού Κοινοβουλίου και του Συμβουλίου

της 4ης Απριλίου 2001

σχετικά με την περάτωση και εκκαθάριση των έργων που είχαν εγκριθεί από την Επιτροπή δυνάμει του κανονισμού (ΕΚ) αριθ. 213/96 του Συμβουλίου σχετικά με την εφαρμογή του χρηματοδοτικού μέσου "EC Investment Partners" που προορίζεται για τις χώρες της Λατινικής Αμερικής, της Ασίας, της Μεσογείου και της Νότιας Αφρικής

(Κείμενο που παρουσιάζει ενδιαφέρον για τον ΕΟΧ)

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 179 παράγραφος 1,

την πρόταση της Επιτροπής(1),

Αποφασίζοντας σύμφωνα με τη διαδικασία του άρθρου 251 της συνθήκης(2),

Εκτιμώντας τα ακόλουθα:

(1) Ο κανονισμός (ΕΚ) αριθ. 213/96 του Συμβουλίου, της 29ης Ιανουαρίου 1996, σχετικά με την εφαρμογή του χρηματοδοτικού μέσου "EC Investment Partners" που προορίζεται για τις χώρες της Λατινικής Αμερικής, της Ασίας, της Μεσογείου και της Νότιας Αφρικής(3) έληξε στις 31 Δεκεμβρίου 1999.

(2) Βάσει του κανονισμού (ΕΚ) αριθ. 213/96, η Επιτροπή αποφάσισε να χρηματοδοτήσει μια σειρά έργων τα οποία μέχρι σήμερα δεν έχουν ακόμα ολοκληρωθεί και τα οποία απαιτούν ενδεχομένως, νέες δαπάνες για την περάτωσή τους.

(3) Τα πολυάριθμα επενδυτικά μέσα που διαχειρίζεται η Επιτροπή (AL-Invest, ASIA-Invest, MED-Invest, JOB, JEV και Proinvest) στερούνται κεντρικής, συντονισμένης και συνεκτικής οργανωτικής δομής.

(4) Το μεταβατικό αυτό μέτρο δεν θα πρέπει να χρησιμοποιηθεί μόνο για να διασφαλιστεί η τήρηση των δεσμεύσεων που ανέλαβε η Επιτροπή μέχρι τις 31 Δεκεμβρίου 1999, αλλά και για να θέσει τις βάσεις για την εκπόνηση ενός μελλοντικού ολοκληρωμένου προγράμματος για την προώθηση των επενδύσεων σε όλες τις αναπτυσσόμενες χώρες.

(5) Προκειμένου να καταστεί δυνατή η εκκαθάριση της ήδη υπάρχουσας δέσμης έργων, κρίνεται σκόπιμο να δοθούν στην Επιτροπή οι αρμοδιότητες για τη λήψη των αναγκαίων προς το σκοπό αυτό μέτρων,

ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Η Επιτροπή λαμβάνει τα αναγκαία μέτρα για την περάτωση των έργων που είχαν εγκριθεί δυνάμει του κανονισμού (ΕΚ) αριθ. 213/96.

2. Τα μέτρα αυτά περιλαμβάνουν οτιδήποτε είναι αναγκαίο, σύμφωνα με τον κανονισμό (ΕΚ) αριθ. 213/96 με σκοπό την εκκαθάριση της ήδη υπάρχουσας δέσμης έργων, για την εξασφάλιση της παρακολούθησης, της διαχείρησης και του λογιστικού ελέγχου των πράξεων για τις οποίες έχει ήδη εκδοθεί απόφαση χρηματοδότησης της Επιτροπής, συμπεριλαμβανομένης και της τροποποίησης των συμβάσεων που έχουν ήδη υπογραφεί καθώς και της προσφυγής σε εξωτερική τεχνική βοήθεια.

Άρθρο 2

Το συντομότερο δυνατό και το αργότερο έως τις 31 Μαρτίου 2001, η Επιτροπή θα υποβάλλει στο Ευρωπαϊκό Κοινοβούλιο και στο Συμβούλιο έκθεση σχετικά με το χρηματοδοτικό μέσο για την παροχή υποστήριξης προς τον ιδιωτικό τομέα στις αναπτυσσόμενες χώρες, συνοδευόμενη, το συντομότερο δυνατό, από νομοθετική πρόταση για τη διασφάλιση του μέλλοντος αυτού του χρηματοδοτικού μέσου.

Άρθρο 3

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων

Εφαρμόζεται μέχρι την 31η Δεκεμβρίου 2001.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Λουξεμβούργο, 4 Απριλίου 2001.

Για το Ευρωπαϊκό Κοινοβούλιο

Η Πρόεδρος

N. Fontaine

Για το Συμβούλιο

Ο Πρόεδρος

B. Rosengren

(1) ΕΕ C 150 Ε της 30.5.2000, σ. 79.

(2) Γνώμη του Ευρωπαϊκού Κοινοβουλίου της 5ης Σεπτεμβρίου 2000 (δεν δημοσιεύτηκε ακόμα στην Επίσημη Εφημερίδα), κοινή θέση του Συμβουλίου της 10ης Νοεμβρίου 2000 (EE C 23 της 24.1.2001, σ. 46) και απόφαση του Ευρωπαϊκού Κοινοβουλίου της 14ης Μαρτίου 2001.

(3) ΕΕ L 28 της 6.2.1996, σ. 2.